Magnets

Magnets on brittiläisen Disclosure-yhtyeen kappale, jolla on mukana uusiseelantilainen laulaja-lauluntekijä Lorde. Se julkaistiin 23. syyskuuta 2015. Kappaleen ovat säveltäneet Disclosuren Howard ja Guy Lawrence, James Napier ja Lorde. Howard ja Guy Lawrence toimivat sen tuottajina. Kappale julkaistiin singlenä Disclosuren albumilta "Caracal".
”Magnets” nousi Uuden-Seelannin singlelistan kakkossijalle. Se oli Britannian singlelistalla sijalla 71. Kappale nousi Yhdysvalloissa dance club -listan ykköseksi. Sille tehtiin musiikkivideo, jonka ohjasi Ryan Hope.
Tuotanto.
Disclosure ja Lorde tekivät yhteistyötä ensimmäisen kerran helmikuussa 2014, kun he esittivät mash-upin Disclosuren ja AlunaGeorge-yhtyeen kappaleesta ”White Noise” ja Lorden kappaleesta ”Royals” vuoden 2014 Brit Awardsissa. Lorde soitti Disclosuren Howard ja Guy Lawrencelle ja ehdotti uuden kappaleen tekemistä, kun nämä olivat viimeistelemässä albumiaan "Caracal". Hän tuli tapaamaan Lawrenceja studioon Lontooseen ja kappale valmistui nopeasti. Kappaleen säveltämiseen osallistui Lorden ja Disclosuren lisäksi englantilainen lauluntekijä James Napier eli Jimmy Napes. Guy ja Howard Lawrence tuottivat kappaleen. Myös Lorde oli mukana kappaleen tekemisen kaikissa vaiheissa.
”Magnets” kertoo kielletyn suhteen houkutuksesta. Howard Lawrence oli halunnut tehdä kappaleen tilanteesta, josta ei ole paluuta entiseen. Lorde keksi, että tilanne voisi olla se, kun tunnustaa ihastuksen jollekulle, josta ei saisi olla kiinnostunut. Kohta ”I’m out there now, I better fully go for this” (”olen täällä nyt, paras sitoutua tähän”) tulee Guy Lawrencen mukaan merimieskielestä.
”Magnets” on elektroninen kappale, jonka tyyliä on kuvailtu mediassa electropopiksi, synthpopiksi ja electronicaksi. Siinä on piirteitä hip hop - ja R&amp;B- musiikista. Kappaleen tuotannossa käytettiin muun muassa heimorumpuja ja syntetisaattoreita. 
Julkaisu ja live-esitykset.
”Magnets” julkaistiin digitaalisesti 23. syyskuuta 2015. Kappale on mukana Disclosuren albumilla "Caracal", joka ilmestyi kaksi päivää myöhemmin. Kappaleesta tuli radiosingle Yhdysvalloissa 10. marraskuuta 2015. Kappaleesta julkaistiin lisäksi marraskuussa useita remixejä, muun muassa A-Trakin ja Jon Hopkinsin tekemät versiot.
Disclosure ja Lorde esittivät kappaleen livenä 14. marraskuuta "Saturday Night Live" -televisio-ohjelmassa. Lordea syytettiin lip syncin käyttämisestä esityksessä, mutta hän kielsi syytökset ja sanoi laulavansa aina livenä. Disclosure ja Lorde esittivät kappaleen uudelleen vuoden 2016 Coachella-festivaaleilla Indiossa Kaliforniassa. Disclosure esitti kappaleen useissa "Caracal Tour" -kiertueensa (2015–2016) konserteissa. Kappale kuului myös Lorden "Melodrama World Tour" -kiertueen (2017–2018) ohjelmistoon.
Vastaanotto.
”Magnet nousi Uudessa-Seelannissa singlelistan kakkossijalle. Se oli sijalla 14 Australiassa ja sijalla 71 Britannian singlelistalla. Single on myynyt platinaa Australiassa, Uudessa-Seelannissa ja Brasiliassa.
Kappaleesta tuli Yhdysvalloissa klubihitti ja se nousi ykköseksi Billboardin dance club -listalla. ”Magnets” ei noussut Yhdysvalloissa Billboard Hot 100 -singlelistalle, mutta oli sijalla 2 Bubbling Under Hot 100 Singles -listalla, joka listaa menestyneimmät Hot 100:n ulkopuolelle kappaleet. Kappale menestyi useiden eri genrejen, esimerkiksi alternativen ja dancen, radiolistoilla.
”Magnets” sai enimmäkseen positiivisia arvioita medialta. Esimerkiksi "Consequence of Sound" kutsui kappaletta erinomaiseksi ja kehui Lorden laulua. "Chicago Tribune" kirjoitti kappaleen yhdistävän hyvin Disclosuren ja Lorden musiikkityylejä. Toisaalta esimerkiksi "The Guardian" ja "Clash" kirjoittivat Lorden laulua tylsän ja väsyneen kuuloiseksi. "Stereogum" kirjoitti, että alkuperäinen kappale voisi olla parempi, mutta kehui A-Trakin tekemää remixiä.
Musiikkivideo.
Kappaleen musiikkivideo julkaistiin 29. syyskuuta 2015. Videon ohjasi Ryan Hope. Lorde esittää videolla naista, jolla on salasuhde varatun miehen kanssa. Video vihjaa miehen olevan väkivaltainen näyttämällä miehen vakituisen tyttöystävän mustan silmän kanssa. Lopussa Lorden roolihenkilö kostaa miehelle tappamalla tämän uima-altaaseen. Lorden mukaan hänen roolihenkilönsä on palkkatappaja, jonka tyttöystävä palkkasi viettelemään ja tappamaan miehen. Musiikkivideo oli ehdolla parhaan brittiläisen dancevideon palkinnon voittajaksi UK Music Video Awards -palkintogaalassa.